महाभारतै दा जेड़ा बड़ा भारा जुद्ध होआ हा ओ इनें गै कौरवें पांडवें बिच होआ ऐ, जिदा महाभारत ग्रंथै च बड़े विस्तारै कन्ने वर्णन कीता दा ऐ। इस जुद्धै च भगवान कुष्ण दी सैह्यता कन्नै पांडव ते जित्ती गे, ते कौरव अपने सभनें साथिए समेत मारे गे, छड़े उदे दो त्रै साथी गै बचे जिन्दे चा द्रोणाचार्य दे पुत्तर अश्वत्थामा नै इस हारै दा बदला मकाने लेई पांडवें दे पुत्तरें गी सुत्तेदे गै बड्डी ओड़ेया। अभिमन्यु अग्गे गै लड़ाई च मारे गेदा हा, हां ओदी लाड़ी उत्तरा गर्भवती ही ते आशा ही जे ओदा पुत्तर होग ते पांडवे दा बैंस चलग, पर अश्वत्थामा नै ते पूरा बदला लैने दी ध्याई दी ही। उन ब्रह्म-अस्तर चलाइयै बच्चे गी माऊ दे ढिड्डै च गै नश्ट करी ओड़ने लेई ब्रह्म-अस्तर चलाया जेदा वार कदें खाली नेईं जंदा हा पर कृष्ण जी नै अपनी मेहमा कन्नै उस बच्चे गी बचाई लैता। उस्सै बच्चे दा नां बाद च परीक्षित होआ। इसै राजे गी कलजुगै दे प्रभाव करिऐ इक ऋषि कोला सराप थोआ जे उसी सत्तें दिनें परैंत तक्षक नाग डस्सी लैग ते ओ मरी जाग। राज ने उनें सत्तें दिने च जेड़ा सत-संग कीता ते धार्मिक कथा सुनियां ओ श्री मद्भागवत बिच लिखी दियां न ते ओदे चा अस तुसें गी किश क्हानियां सनानेआं।